Christian Eriksen er torsdag morgen stemplet ind i landsholdslejren som far til en velskabt dreng. Fødslen skete mandag uden problemer for både dreng og den nybagte mor Sabrina Kvist.

Det har DBU's pressechef Jacob Wadland informeret pressen om torsdag morgen på landsholdets hotel i Helsingør.

- Mor og dreng har det godt. Christian er lige ankommet til hotellet og træner med fra i dag (torsdag, red.), siger Jacob Wadland.

DR Sportens reporter Henrik Fallesen kan berette, at Christian Eriksen ankom lettere søvnig til lejren og blev mødt af lykønskninger fra landstræner Åge Hareide og assistenten Jon Dahl Tomasson.

Træthed eller ej som ny far, så er det planen, at Christian Eriksen deltager i dagens træning, og derfor må man også formode, at han er klar til landskampen lørdag mod Mexico.

Christian Eriksen har været i Odense, hvor fødslen fandt sted og har derfor ikke deltaget i landsholdets træninger tirsdag og onsdag.

Læs også : GRAFIK Få overblikket over de lunkne danske VM-angribere